Tisztelt Magánfőző/Adózó!

Tájékoztatásul közöljük, hogy 2015. január 1-jétől a magánfőző által előállított párlat nem minősül adómentes előállításnak és a **magánfőzésben előállított párlat mennyisége évi 50 literre csökkent** és változott a magánfőző személyének meghatározása, amely alapján **magánfőzést a jövőben csak gyümölcstermesztő személy végezhet.**

A **magánfőzésben előállított párlat adója évi 1000 forint**, melyet a magánfőzőnek kell megfizetnie, amely a magánfőző lakóhelye szerinti önkormányzat bevétele. **A magánfőzőnek az előállított magánfőzött párlat után adóbevallási és adófizetési kötelezettségét a tárgyévet követő év január 15-ig – együtt – kell teljesítenie a lakóhelye szerinti önkormányzati adóhatósághoz**. Ha a magánfőző nem állított elő tárgyévben magánfőzött párlatot, akkor nem keletkezik tárgyévre vonatkozóan adóbevallási kötelezettsége.

Fontos változás, hogy 2015. január 1-jétől **a magánfőző a desztillálóberendezés feletti tulajdonszerzést az azt követő 15 napon belül köteles bejelenteni a lakóhelye szerinti önkormányzati adóhatósághoz**. Az ehhez szükséges nyomtatvány elérhető a [www.nagytarcsa.hu/adóügyek/nyomtatványok](http://www.nagytarcsa.hu/ad%C3%B3%C3%BCgyek/nyomtatv%C3%A1nyok) menüpont alatt. **Amennyiben 2015. január 15. napját megelőzően történt a magánfőzésre szolgáló desztillálóberendezés feletti tulajdonszerzés, akkor a magánfőzőnek 2015. január 15. napjáig kell megtennie a bejelentést.**

Az adóraktár részére történő értékesítéskor, illetve ha a magánfőző az általa előállított magánfőzött párlattal kíván részt venni a párlatok számára meghirdetett versenyen, a párlat eredetét a desztillálóberendezés feletti tulajdonszerzés szerinti bejelentésről, valamint a párlat után megfizetett adóról kiállított önkormányzati adóhatóság igazolás igazolja.

A magánfőző évente előállítható párlatmennyiség túllépése esetén a többletmennyiséget haladéktalanul köteles bejelenteni a vámhatóságnak és a vámhatósággal egyeztetett módon gondoskodni a többletmennyiség megsemmisítéséről.